ข่าวย่อยกองทุน
บลจ.ไทยพาณิชย์คว้ารางวัล
29 ต.ค. 2565

บลจ.ไทยพาณิชย์คว้ารางวัล
นางณฤดี จันทร์แจ่มจรัส ผู้ช่วยกรรมการผู้อำนวยการ กลุ่มกลยุทธ์และวางแผน บริษัทหลักทรัพย์จัดการกองทุน (บลจ.) ไทยพาณิชย์ เป็นตัวแทนรับมอบรางวัล The Reader’s Digest Trusted Brands GOLD Award Thailand 2013 ประเภทบริษัท/กองทุนเพื่อการลงทุน จากนิตยสารรีดเดอร์ส ไดเจสท์ ซึ่งเป็นรางวัลที่ได้รับการโหวตจากผู้บริโภคทั่วเอเชีย 8 ประเทศ ให้เป็นผู้ที่ได้รับรางวัลระดับโกลด์ 
ทั้งนี้ บลจ.ไทยพาณิชย์ได้รางวัลนี้เป็นปีที่ 4 ติดต่อกัน 
บัวหลวงเพิ่มขนาดกอง BSMRMF
บริษัทหลักทรัพย์จัดการกองทุนรวม บัวหลวง แจ้งว่า บริษัทได้พิจารณาเพิ่มทุนของกองทุนเปิดบัวหลวง SmallMid Cap เพื่อการเลี้ยงชีพ (BSMRMF) อีกจำนวน 500 ล้านบาท เนื่องจากมองว่าสภาวการณ์ตลาดเหมาะสมและได้อนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เรียบร้อยแล้ว โดยกำหนดเปิดเสนอขายตั้งแต่วันที่ 16 ก.ค. 2556 เป็นต้นไป
สำหรับขนาดกองทุน BSMRMF ณ วันที่ 8 ก.ค.2556 มีมูลค่าสินทรัพย์สุทธิ 486.14 ล้านบาท มูลค่าต่อหน่วย 10.3537 บาท 
กรุงศรีโกลบอลไฮเพย์เอาท์ซื้อคืน 34 สต.
บริษัทหลักทรัพย์จัดการกองทุน กรุงศรี ในฐานะผู้บริหารและจัดการลงทุนกองทุนเปิดกรุงศรีโกลบอลไฮเพย์เอาท์ (KFGBLVAL) แจ้งว่า บริษัทจัดการจะเปิดให้มีการขายคืนหน่วยลงทุนโดยอัตโนมัติ ในอัตราหน่วยละ 0.34 บาท แก่ผู้ถือหน่วยลงทุนที่มีชื่อปรากฏอยู่ในทะเบียนผู้ถือหน่วยลงทุน ณ วันที่ 23 ก.ค. 2556
ASPIDF แก้นโยบายลงทุนกว้างขึ้น
บริษัทหลักทรัพย์จัดการกองทุน แอสเซท พลัส ในฐานะบริษัทจัดการของกองทุนเปิดแอสเซท พลัส สถาบันปันผล (ASPIDF) แจ้งว่า บริษัทได้รับความเห็นชอบโดยเสียงข้างมากของผู้ถือหน่วยลงทุนของกองทุนให้แก้ไขนโยบายการลงทุนจากกองทุนรวมที่เน้นลงทุนในตราสารภาครัฐและเงินฝาก ให้สามารถลงทุนในตราสารหนี้ทั่วไปและตราสารหนี้ประเภทต่างๆ ได้หลากหลายขึ้น
นอกจากนี้ แก้ไขสัดส่วนการลงทุนในต่างประเทศจากไม่เกิน 30% ของมูลค่าทรัพย์สินสุทธิ เป็นไม่เกิน 79% ของมูลค่าทรัพย์สินสุทธิ พร้อมทั้งแก้ไขการรับซื้อคืนหน่วยลงทุนจากทุกรอบ 16 วัน นับจากวันทำการรับซื้อคืนก่อนหน้า เป็นทุก 3 เดือน ในวันที่ 1 ของเดือน มี.ค. มิ.ย. ก.ย. และ ธ.ค. โดยมีผลตั้งแต่วันที่ 16 ก.ค. 2556 เป็นต้นไป